

**REPUBLIKA HRVATSKA**

**ZAGREBAČKA ŽUPANIJA**

**OPĆINA LUKA**



KLASA:363-05/23-13

URBROJ:238/39-01-23-3

Luka, 01. 06. 2023.

Na temelju članka 18. stavka 1. Zakona o grobljima (“Narodne novine” broj 19/98, 50/12 i 89/17) i članka 82. Statuta Općine Luka (“Glasnik Zagrebačke županije”, broj 24/18, 26/20 i 20/21) Općinsko vijeće Općine Luka na 13. sjednici održanoj dana 01. 06. 2023. godine donosi

**ODLUKU**

**O GROBLJIMA**

**OPĆI DIO**

**Članak 1.**

Ovom Odlukom o grobljima (dalje u tekstu: Odluka) utvrđuje se vlasništvo i upravljanje grobljima na području općine Luka, uređuju se mjerila i način ustupanja grobnih mjesta na korištenja, ukapanja umrlih, ukop nepoznatih osoba, održavanje groblja, mjerila visine naknade kod dodjele grobnih mjesta, te mjerila za godišnju naknadu za korištenje grobnih mjesta (grobarinu) i kaznene odredbe.

**Članak 2.**

Na području općine Luka postoje dva groblja: Krajska Ves i Žejinci.

Vlasnik groblja je Općina Luka.

Grobljima upravlja Općina Luka – Jedinstveni upravni odjel.

**Članak 3.**

Na grobljima se u pravilu ukapaju umrli koji imaju prebivalište na području Općine Luka, te naselja Kupljenskog Hruševca, Kupljenova, Merenja, Strmca, Velikog Trgovišća i Pušava kao i iz drugih mjesta ovisno o raspoloživim grobnim mjestima.

Umrlog se može ukopati na groblje koje je odredio za života ili kojega odredi njegova obitelj, odnosno osobe koje su dužne skrbiti o njegovu ukopu.

**Članak 4.**

Grobna mjesta mogu biti jednostruka, dvostruka i grobna mjesta za urne.

Grobno mjesto mora biti dubine 1,50 metara ispod površine zemlje, dužine 2,10 metara, a širine dovoljno za jedan mrtvački sanduk najmanje 0,90 metara.

Međusobni razmak grobnih mjesta mora biti najmanje 25 centimetara.

Dimenzije groba za urnu utvrđuje uprava groblja.

**Članak 5.**

Umrli se pokapa po odredbama ove Odluke bez obzira na njegovo državljanstvo, nacionalnost ili vjeroispovijest.

**USTUPANJE GROBNIH MJESTA**

**Članak 6.**

Općina Luka daje grobna mjesta na korištenje na neodređeno vrijeme uz naknadu te o tome sklapa ugovor i donosi rješenje.

Visina naknada za korištenje grobnog mjesta utvrđuje se posebnom odlukom općinskog vijeća.

Svaka dodjela grobnog mjesta upisuje se u grobni očevidnik.

**Članak 7.**

Korisnik može korištenje grobnog mjesta ugovorom ustupiti trećim osobama.

Primjerak ugovora o ustupanju dostavlja se Jedinstvenom upravnom odjelu općine, radi izmjene podataka u grobnom očevidniku i za isto se naplaćuje određena naknada sukladno posebnoj odluci Općinskog vijeća.

**KORIŠTENJE GROBNIH MJESTA**

**Članak 8.**

Svaki korisnik grobnog mjesta dužan ga je održavati urednim i čistim, pazeći pri tome da se ne oštete susjedni grobovi, te se pridržavati propisa i poziva općinskih tijela.

Zajedničke površine na groblju ne smiju se onečišćavati.

Komunalni djelatnik po potrebi utvrđuje neuređena grobna mjesta i popis istih dostavlja općinskom načelniku i Jedinstvenom upravnom odjelu, kako bi se korisnicima tih grobnih mjesta poslale opomene.

Korisnici grobnih mjesta dužni su u roku od osam dana od dana primitka opomene urediti određeno grobno mjesto a ukoliko to ne učine, to će učiniti Općina Luka o njihovom trošku.

**Članak 9.**

Za korištenje grobnog mjesta korisnik plaća godišnju grobnu naknadu (grobarinu).

Visina naknade utvrđuje se posebnom odlukom Općinskog vijeća po m2 grobnog mjesta.

**Članak 10.**

Godišnja grobna naknada (grobarina) plaća se prema dostavljenim uplatnicama jednom godišnje.

Svaku izmjenu osobnih podataka važnih za dostavu uplatnica korisnik grobnog mjesta je dužan odmah dostaviti Jedinstvenom upravnom odjelu.

Za grobno mjesto za koje godišnja grobna naknada (grobarina) nije plaćena deset i više godina, smatra se napuštenim.

**Članak 11.**

U slučaju spora oko prava ukopa u grobnom mjesto, spor rješava nadležni grobni odbor, a dok spor ne bude riješen, ukop se neće dozvoliti.

**Članak 12.**

Uprava groblja će odrediti mjesto na groblju gdje će se pokapati nepoznata osoba uz prethodno

savjetovanje s grobnim odborom.

Nepoznata osoba ukapa se na način i po obredu kao i ostali korisnici grobnih mjesta.

**Članak 13.**

Na grobljima je osobito zabranjeno:

- galama, zabavljanje i slično narušavanje reda i mira koje nije u svezi s ukopom umrlih,

- gaženje po nasadima i grobovima, oštećivanje grobova i nadgrobnih spomenika,

- traganje i odnošenje cvijeća i svijeća,

- oštećivanje ograde groblja i sječa nasada,

- ostale slične nedolične radnje i postavljanje nedoličnih predmeta.

**Članak 14.**

Oko prijedloga planova uređenja groblja, općinski načelnik se savjetuje s grobnim odborima.

Grobni odbori su savjetodavna tijela koja bira Općinsko vijeće i u pravilu imenuje za svoj mandat.

Područje groblja dijeli se na grobna polja, polja se dijele na redova, a redovi se dijele na grobove.

Putevi između grobnih polja su glavni putevi i moraju biti široki najmanje dva metra ukoliko je to moguće, razmak između redova najmanje šezdeset centimetara, a razmak između grobova najmanje dvadesetpet centimetara.

**Članak 15.**

Sve građevinske radove na grobnim mjestima korisnici su dužni prijaviti Jedinstvenom upravnom odjelu prije početka izvođenja, radi ishođenja suglasnosti za radove i plaćanja naknade za radove.

Svi građevinski radovi na grobljima izvode se na način koji najmanje ometa mir i druge u korištenju groblja.

Građevinski radovi su zabranjeni u razdoblju od dva tjedna prije blagdana Svih svetih te dva tjedna nakon blagdana Svih svetih.

**Članak 16.**

Svako groblje mora imati posebno i vidljivo označeno mjesto za odlaganje vijenaca i smeća.

Red na groblju održava za to ovlašteni djelatnik općine.

**Članak 17.**

Ukop umrlih može se obaviti samo uz prethodno dobivenu dozvolu za ukop.

**Članak 18.**

Općina Luka po potrebi određuje mjesta na groblju za polaganje urni.

Zabranjeno je pohranjivanje izvan groblja.

**Članak 19.**

Sprovodne povorke kreću iz mrtvačnice.

Umrli se može u mrtvačnicu unijeti samo u zatvorenom lijesu.

**KAZNENE ODREDBE**

**Članak 20.**

Novčanom kaznom od 150,00 kuna do 700,00 kuna (19,91 – 92,91 EUR) kaznit će se zbog prekršaja:

1. osoba koja izvrši gradnju ili preinaku groba ili poduzme druge radova bez suglasnosti općine ili radove obavlja na način kojim narušava mir i dostojanstvo na groblju,

2. tko ne prijavi ugovor o ustupanju korištenja grobnog mjesta ili ne dostavi promjene podataka za grobni očevidnik,

3. tko narušava mir i red na groblju i ne pridržava se naloga ovlaštenih osoba,

4. tko počini bio koji prekršaj iz članka 13. ove Odluke,

5. tko obavi ukop bez prethodne dozvole,

6. tko krši članak 8. ove Odluke,

7. tko odleže smeće izvan mjesta predviđenog za tu namjenu.

Novčanu kaznu određuje Jedinstveni upravni odjel Općine Luka.

**PRIJELAZNE I ZAVRŠNE ODREDBE**

**Članak 21.**

Osoba koja smatra da je korisnik grobnog mjesta, a nije upisana u grobni očevidnik, može zatražiti upis na temelju valjanje pravne isprave i/ili po utvrđivanju potrebnih činjenica i okolnosti važnih za upis.

**Članak 22.**

Ova Odluka objaviti će se u „Glasniku Zagrebačke županije“.

Ova Odluka stupa na snagu osmog dana od dana objave u „Glasniku Zagrebačke županije“.

Danom stupanja na snagu ove Odluke prestaje važiti Odluka o grobljima („Glasnik Zagrebačke županije“, broj 3/01).

OPĆINSKO VIJEĆE

Predsjednik

Krešimir Tuđman, struč.spec.ing.aedif.